Milí spoluobčania !
Všetci ste určite postrehli, aká je momentálna situácia na Slovensku, Podľa aktuálnych informácií je na Slovensku nakazených koronavírusom už 72 osôb, z toho tri osoby z okresu Svidník.  Naša krajina čelí najťažšej situácii, v akej sa od svojho vzniku ocitla. Pri sledovaní informácií z európskych krajín všetci vidíme, že nová choroba si svoje obete nevyberá a ak ju chceme  spomaliť a zastaviť, musíme sa k nej postaviť mimoriadne zodpovedne. Preto prosíme občanov, zvýšte hygienické opatrenia  a ak sa pohybujete po obci, idete do mesta, práce, navštívite obchod noste rúška!  Rúško nie je hanba – chráni nás pred nakazením. Ak nemáte rúško, prekryte si  nos a ústa šatkou alebo šálom. Aj to je alternatíva a je to naozaj dôležité. Na základe zasadnutia Krízového štábu Okresného úradu Svidník zo dňa 15.3.2020 je povinnosťou každého občana obce nosenie rúšok, či iných ochranných prvkov na tvári v nákupných centrách, nemocničných zariadeniach, lekárňach a v hromadných dopravných prostriedkoch. Zároveň prosíme všetkých občanov, ktorí pricestovali zo zahraničia, aby nevychádzali medzi ľudí a poctivo dodržiavali 14-dňovú povinnú karanténu. Karanténa sa týka aj jeho najbližších, ktorí s ním bývajú v spoločnej domácnosti. Ak viete o niekom, kto prišiel zo zahraničia a nedodržiava povinnú karanténu, je potrebné túto skutočnosť nahlásiť na Regionálny úrad verejného zdravotníctva. Zároveň Vás prosíme, ak nemusíte cestovať ostaňte doma. Nezdržiavajte sa na miestach, kde je veľa ľudí. Pokojne si choďte nakúpiť, veď to treba, ale zvážte, či musíte ísť do obchodu trikrát denne kvôli každej maličkosti.  Najlepšie by bolo, ak by z rodiny chodila nakupovať len 1 jedna osoba. Sme v situácii v akej sme, vírus postupuje a majme pred ním rešpekt. Všetkými týmito opatreniami, ku ktorým Vás vyzývame môžete pomôcť nie len sebe, ale aj svojim najbližším, priateľom, známym, celej našej krajine. Prosíme Vás, buďte trpezliví, ohľaduplní a pristupujte k situácii zodpovedne. Len tak zabránime šíreniu tejto nákazy, ktorá nám momentálne strpčuje život na Slovensku. 
     V našej obci včerajším dňom až do odvolania došlo k úprave stránkových hodín na tunajšom OcÚ. Stránkové hodiny v pracovných dňoch pondelok až štvrtok budú od 08.00 hod. do 11.00 hod.  V nevyhnutných prípadoch mimo stanoveného pracovného času, môžete kontaktovať starostku obce:
Telefón: 0911 153 966
E-mail: obecniznykomarnik@zoznam.sk
     Spoluobčanom v dôchodkovom veku, osamelým občanom a občanom s ŤZP  budú podľa možností dnes alebo zajtra dodané ochranné rúška.  
[bookmark: _GoBack]     Ďakujem za pochopenie!
